Il-komunikazzjoni virtwali b'mezzi teknoloġiċi qiegħda dejjem tiżdied. Argumenta l-vantaġġi u l-iżvantaġġi tagħha. Indunajtu kemm saru komuni u tipiċi l-argumenti bejn il-kbar u ż-żgħar dwar kemm qed jitqatta' ħin fuq mezzi ta' komunikazzjoni virtwali? Indunajtu kemm jinħolqu problemi dwar dan u, fl-istess ħin, indunajtu x'effetti pożittivi għandha din it-teknoloġija? Meta jiġi diskuss dan is-suġġett delikat, wieħed mill-ewwel jiġih f'moħħu l-użu lil hinn mix-xogħol; fuq mezzi soċjali bħal Facebook u oħrajn. M'hemmx xi tgħid kontra l-fatt li dawn għandhom rwol rikreattiv filwaqt li saru jintużaw ukoll għar-reklamar. Dan kollu jista' jkun qed isir waqt li ftit mili 'l bogħod, persuna tkun qed tiġi abbużata jew mhedda permezz tal-istess siti. Barra minn hekk, allavolja hemm min ikun kapaċi jrażżan lilu nnifsu, ikun hemm min li, minħabba dawn il-mezzi, isir priġunier ta' daru u tiegħu nnifsu, tant li jispiċċa mwaħħal fuqhom mingħajr ma joħroġ mid-dar. Dawk li jagħmlu użu minnhom iħobbu wkoll japprezzaw kemm dawn il-mezzi jgħinu biex ċertu xogħol isir mill-kumdità tad-dar, waqt li jistgħu jsiru anke ċerti konferenzi bejn kumpaniji f'pajjiżi differenti mingħajr il-ħtieġa tas-safar. Mur immaġinaha ssir din mitt sena ilu! Lanqas biss kienet tgħaddi mill-kurituri ta' moħħ in-nies. Dawn l-affarijiet kollha jistgħu jintużaw b'mod li lill-kumpanija jaqlgħulha l-flus iżda lill-inesperjenzati, dawn il-mezzi ta' komunikazzjoni faċilment jistgħu jwassluhom biex jitilfu ħafna flus permezz ta' li jkunu kapaċi jimmanipulaw lin-nies u jeħdulhom il-flus. Tajjeb li ngħidu wkoll li x-xogħol tal-lum sar aktar mgħaġġel u produttiv permezz ta' dawn il-mezzi, iżda minħabba f'hekk, il-ħajja b'mod ġenerali qed issir iktar mgħaġġla u bla nifs. Frott t'hekk, ma tantx għadna napprezzaw l-affarijiet sempliċi tal-ħajja u sirna wisq materjali. Ħaġa oħra li wieħed jista' jinnota hija li dawn il-mezzi teknoloġiċi qed jgħaqqduna ħafna iktar flimkien u meta jiġri xi ħaġa, in-naħa l-oħra tad-Dinja malajr issir taf. B'hekk sirna napprezzaw lil xulxin u lill-opinjonijiet ta' xulxin ħafna iktar minn qatt qabel. Sfortunatament, din id-Dinja żgħira li qegħdin ngħixu fiha saret tnaqqas l-importanza ta' ċertu affarijiet bħar-Reliġjon. Fil-verità, iktar ma tavvanza t-teknoloġija, iktar jissolvu ċertu problemi waqt li jinħolqu oħrajn u għalhekk dejjem irridu nkunu aħna li nżommu għajnejna miftuħin u naħsbu sew qabel ma naġixxu, ħalli din it-teknoloġija ngawduha bir-rażan, mhux tikkontrollana hi.
Kitba Argumentattiva: Yanik Cutajar 10B